**Megtévesztő a „Megbízható Cég” tanúsítvány**

**A Gazdasági Versenyhivatal (GVH) megállapította, hogy az Ügyfél Vélemény Vizsgálati Központ Kft. tisztességtelen kereskedelmi és üzleti gyakorlatot folytat a** „***Megbízható Cég”* megjelölés használatakor, valamint e tanúsítvány népszerűsítésével, mert e minősítést csupán internetes keresések alapján adja, így megalapozatlanul állítja az általa megvizsgált cégekről, hogy azok megbízhatók.   
A jogsértésért 7.000.000 forint bírságot szabott ki a GVH, egyúttal eltiltotta a vállalkozást a jogsértő magatartás folytatásától.**

Az Ügyfél Vélemény Vizsgálati Központ Kft. 2014 decembere óta folyamatosan hirdeti a *„Megbízható Cég”* minősítést igazoló tanúsítványt egy ezt jelölő matricával, direkt marketing levelekkel és telefonhívásokkal, valamint honlapjain.

A GVH vizsgálata feltárta, hogy az Ügyfél Vélemény Vizsgálati Központ Kft.

* nem rendelkezik egyértelmű, írásba foglalt kritériumokkal a tanúsítvány kiállításának szempontjairól;
* nem ad következetes és világos tájékoztatást a *„Megbízható cég”* tanúsítvány megszerzéséhez szükséges vizsgálat kiterjedtségéről;
* a *„Megbízható Cég”* megjelölés alkalmazását arra alapozza, hogy egy adott internetes keresőmotorral bizonyos, a megbízhatatlanságra utaló szavak (szélhámos, félrevezet, simlis, becstelen, megtévesztő, kókler, becsap, felültet stb.) és a vizsgált cég nevének együttes találataira keres rá. Abban az esetben, ha nincs találat, az adott céget megbízhatónak nyilvánítja, és kiállítja számára a *„Megbízható Cég”* tanúsítványt ellenérték fejében;
* nem rendelkezik egyéb ismeretekkel a *„Megbízható Cég”* tanúsítvánnyal rendelkező vállalkozások becsületességéről, üzletpolitikájuk hitelességéről vagy cégvezetésük etikusságáról és tisztességességéről – figyelemmel a tanúsítvány állításaira is.

Így a GVH döntése szerint az Ügyfél Vélemény Vizsgálati Központ Kft. megtévesztette mind a fogyasztókat, mind a vállalkozásokat a *„Megbízható Cég”* tanúsítvánnyal és az ahhoz kapcsolódó hirdetéseivel.

A GVH a bírság kiszabásakor a jogsértéssel érintett termék értékesítéséből származó bevételekből indult ki. A GVH súlyosító körülményként értékelte többek között, hogy

* jogsértésen alapul a vállalkozás üzleti módszerének egésze,
* a társaság sok fogyasztót és vállalkozást ért el, így a jogsértés jelentős hatást gyakorol a versenyre.

Az ügy hivatali nyilvántartási száma: **Vj/108/2015.**

Budapest, 2016. június 23.

Gazdasági Versenyhivatal

**Információ a sajtó részére:**

dr. Basa Andrea

sajtószóvivő

cím: 1054 Budapest, Alkotmány u. 5.

tel.: (+36-1) 472-8902

fax: (+36-1) 472-8898

mobil: +3630 618-6618

e-mail: [basa.andrea@gvh.hu](mailto:basa.andrea@gvh.hu), [sajto@gvh.hu](mailto:sajto@gvh.hu)

<http://www.gvh.hu>